Document ID: 32004D0273

Απόφαση της Επιτροπής
της 18ης Μαρτίου 2004
για την προσαρμογή της απόφασης 2001/881/ΕΚ της Επιτροπής όσον αφορά τις προσθήκες και τις διαγραφές στον κατάλογο των μεθοριακών σταθμών επιθεώρησης εν όψει της προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας
[κοινοποιηθείσα υπό τον αριθμό Ε(2004) 823]
(Κείμενο που παρουσιάζει ενδιαφέρον για τον ΕΟΧ)
(2004/273/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το άρθρο 2 παράγραφος 3,
την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας(1), και ιδίως το άρθρο 57,
Εκτιμώντας τα ακόλουθα:
(1) Για ορισμένες πράξεις που έχει εκδώσει η Επιτροπή και οι οποίες θα εξακολουθήσουν να ισχύουν και μετά την 1η Μαΐου 2004 και πρέπει να αναπροσαρμοστούν λόγω της προσχώρησης, δεν προβλέφθηκαν οι αναγκαίες προσαρμογές στην πράξη προσχώρησης, και ιδίως στο παράρτημα II. Αυτές οι πρόσθετες προσαρμογές πρέπει να εγκριθούν πριν από την προσχώρηση, ούτως ώστε να μπορούν να εφαρμοστούν αμέσως μετά την προσχώρηση.
(2) Η διαδικασία της διεύρυνσης θα προκαλέσει σημαντικές μετακινήσεις και αλλαγές στα χερσαία σύνορα της νέας Κοινότητας με τις γειτονικές τρίτες χώρες, την επέκταση των θαλάσσιων συνόρων, καθώς θα περιληφθούν περισσότερες ακτές της Βαλτικής και της Μεσογείου, και την προσθήκη αρκετών διεθνών αεροδρομίων.
(3) Συγχρόνως, λόγω της προσχώρησης, η ενιαία αγορά θα επεκταθεί και θα καλύψει μεγάλο μέρος της κεντρικής Ευρώπης. Ως εκ τούτου, ορισμένα κράτη μέλη, και συγκεκριμένα η Αυστρία, η Γερμανία και η Ιταλία, θα παύσουν να αποτελούν τα ανατολικά σύνορα της Κοινότητας με τρίτες χώρες, ενώ ορισμένοι από τους χερσαίους μεθοριακούς σταθμούς επιθεώρησης που υπάρχουν σε αυτά τα κράτη μέλη θα παύσουν να επιτελούν τη λειτουργία αυτή.
(4) Οι τοποθεσίες που προτάθηκαν ως μεθοριακοί σταθμοί επιθεώρησης με τρίτες χώρες στα νέα κράτη μέλη επιθεωρήθηκαν από την Επιτροπή και από εκπροσώπους των κρατών μελών και κρίθηκε ότι ορισμένες από αυτές θα έχουν ολοκληρωθεί και θα πληρούν τις απαιτήσεις της Ευρωπαϊκής Ένωσης έως την προσχώρηση.
(5) Ο δημοσιευμένος κατάλογος των μεθοριακών σταθμών επιθεώρησης πρέπει να προσαρμοστεί ώστε να ληφθεί υπόψη αυτή η νέα κατάσταση, ενώ στους σταθμούς που περιλαμβάνονται στην απόφαση 2001/881/ΕΚ της Επιτροπής(2), όπως τροποποιήθηκε τελευταία από την απόφαση 2003/831/ΕΚ της Επιτροπής(3), πρέπει να προστεθεί κατάλογος μεθοριακών σταθμών επιθεώρησης στα νέα κράτη μέλη.
(6) Οι κατάλογοι των μεθοριακών σταθμών επιθεώρησης στην Αυστρία, τη Γερμανία και την Ιταλία πρέπει να τροποποιηθούν, ώστε να ληφθεί υπόψη η παύση της συγκεκριμένης λειτουργίας ορισμένων χερσαίων σταθμών στα εν λόγω κράτη μέλη.
(7) Ο κατάλογος των νέων μεθοριακών σταθμών επιθεώρησης μπορεί να συμπληρωθεί αργότερα με επιπλέον σταθμούς στα νέα κράτη μέλη, καθώς θα ολοκληρώνονται οι εγκαταστάσεις και με την προϋπόθεση ότι θα παρέχονται όλες οι απαιτούμενες εγγυήσεις,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2001/881/ΕΚ της Επιτροπής συμπληρώνεται με τον κατάλογο των μεθοριακών σταθμών επιθεώρησης του παραρτήματος I.
Άρθρο 2
Ο κατάλογος των μεθοριακών σταθμών επιθεώρησης που αναφέρεται στο άρθρο 1 θα επανεξεταστεί την 1η Μαΐου 2004 ιδίως για να προστεθούν νέοι μεθοριακοί σταθμοί επιθεώρησης που θα είναι έτοιμοι έως την ημερομηνία προσχώρησης ή, ενδεχομένως, για να αφαιρεθούν μεθοριακοί σταθμοί επιθεώρησης, αν το αποτέλεσμα που θα προκύψει από τον έλεγχο της μεταφοράς του κεκτημένου της Ευρωπαϊκής Ένωσης δεν είναι ικανοποιητικό.
Άρθρο 3
Οι μεθοριακοί σταθμοί επιθεώρησης του παραρτήματος II διαγράφονται από τις καταχωρίσεις για την Αυστρία, τη Γερμανία και την Ιταλία στο παράρτημα της απόφασης 2001/881/ΕΚ της Επιτροπής.
Άρθρο 4
Η παρούσα απόφαση εφαρμόζεται με την επιφύλαξη και από την ημερομηνία έναρξης ισχύος της συνθήκης προσχώρησης του 2003.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 18 Μαρτίου 2004.

Labels: 10
18
17
6